PRAVILNIK

O ZAHTEVIMA ZA IMENOVANJE TELA ZA OCENJIVANJE I VERIFIKACIJU STALNOSTI PERFORMANSI

("Sl. glasnik RS", br. 37/2019)

**Član 1**

Ovim pravilnikom bliže se propisuju zahtevi za imenovanje tela za ocenjivanje i verifikaciju stalnosti performansi građevinskih proizvoda.

**Član 2**

Telo za ocenjivanje i verifikaciju stalnosti performansi imenuje se u skladu sa zahtevima utvrđenim zakonom kojim je uređena oblast građevinskih proizvoda (u daljem tekstu: Zakon) i zahtevima propisanim ovim pravilnikom.

**Član 3**

Telo za ocenjivanje i verifikaciju stalnosti performansi ispunjava zahteve u pogledu kompetentnosti za sprovođenje radnji u okviru sistema 1+, sistema 1, sistema 2+ i/ili sistema 3 (u daljem tekstu: sistem), za određeni građevinski proizvod ili familiju građevinskih proizvoda u skladu sa tehničkom specifikacijom ili tehničkim propisom ako ispunjava zahteve u pogledu kompetentnosti utvrđene odgovarajućim srpskim standardima i zahteve za građevinske proizvode utvrđene odgovarajućom srpskom tehničkom specifikacijom ili tehničkim propisom, i to:

1) za obavljanje radnji u okviru sistema 1+ ili sistema 1, ako ispunjava zahteve utvrđene srpskim standardom SRPS EN ISO/IEC 17065 i zahteve utvrđene srpskim standardom SRPS EN ISO/IEC 17025 najmanje za jedan građevinski proizvod iz oblasti građevinskih proizvoda kojoj pripada građevinski proizvod ili familija građevinskih proizvoda za koji se telo imenuje;

2) za obavljanje radnji u okviru sistema 2+, ako ispunjava zahteve utvrđene srpskim standardom SRPS EN ISO/IEC 17065;

3) za obavljanje radnji u okviru sistema 3, ako ispunjava zahteve utvrđene srpskim standardom SRPS EN ISO/IEC 17025 za više od 50% metoda ispitivanja kojima se ispituju performanse u vezi sa bitnim karakteristikama građevinskog proizvoda;

4) za obavljanje radnji ispitivanja bitnih karakteristika: reakcije na požar, otpornosti na požar, performansi pri spoljašnjem požaru, apsorpcije buke i emisije opasnih materija, ako ispunjava zahteve utvrđene srpskim standardom SRPS EN ISO/IEC 17025 za ispitivanje određene bitne karakteristike za koju se imenuje prema odgovarajućim metodama ispitivanja.

**Član 4**

Telo za ocenjivanje i verifikaciju stalnosti performansi građevinskih proizvoda ispunjava zahteve u pogledu osposobljenosti ako ima dovoljan broj zaposlenih i drugih radno angažovanih lica sa stručnim znanjem i odgovarajućim iskustvom za obavljanje svih zadataka u okviru sistema ocenjivanja i verifikacije stalnosti performansi za svaki građevinski proizvod ili familiju građevinskih proizvoda za koje se telo imenuje (u daljem tekstu: stručno lice), od kojih je najmanje jedno stručno lice, zaposleno sa punim radnim vremenom na neodređeno vreme, određeno za odgovorno lice za sprovođenje radnji u okviru sistema 1+, sistema 1, sistema 2+ ili sistema 3, i to za svaki građevinski proizvod ili familiju građevinskih proizvoda za koje se imenuje i ako je stručno lice odgovorno za sledeće zadatke:

1) za preuzimanje/prihvatanje radnji u postupku ocenjivanja i verifikacije stalnosti performansi;

2) da radnje u okviru sistema obavljaju stručno osposobljena zaposlena i/ili druga radno angažovana lica;

3) za opremljenost tela za ocenjivanje i verifikaciju stalnosti performansi u pogledu opreme potrebne za obavljanje tih radnji;

4) da se radnje u postupku ocenjivanja i verifikacije stalnosti performansi sprovode u skladu sa propisima i pravilima struke;

5) da je obezbeđena nezavisnost pri obavljanju radnji u okviru sistema u odnosu na proizvođača, uvoznika i distributera građevinskog proizvoda.

Stručnim licem za građevinski proizvod iz stava 1. ovog člana smatra se lice koje ima stečeno odgovarajuće obrazovanje na nivou ekvivalentnom osnovnim akademskim studijama, odnosno strukovnim studijama obima od najmanje 300 ESPB i najmanje ukupno tri godine radnog iskustva na poslovima:

1) projektovanja i/ili proizvodnje građevinskih proizvoda iz oblasti građevinskih proizvoda kojoj taj građevinski proizvod pripada;

2) ocenjivanja usaglašenosti odnosno ocenjivanja i verifikacije stalnosti performansi građevinskih proizvoda iz oblasti građevinskih proizvoda kojoj pripada taj građevinski proizvod;

3) projektovanja i/ili građenja objekata u stručnoj oblasti u kojoj se za građenje koriste građevinski proizvodi iz oblasti građevinskih proizvoda kojoj taj građevinski proizvod pripada;

4) normative i/ili na stručno-analitičkim poslovima koji se odnose na građevinske proizvode.

Radno iskustvo iz stava 2. ovog člana obuhvata najmanje dve godine radnog iskustva koje je stečeno na jednom od poslova iz stava 2. tač. 1)-4) ovog ovog člana.

**Član 5**

Telo za ocenjivanje i verifikaciju stalnosti performansi imenuje se kao sertifikaciono telo za građevinski proizvod ako ispunjava zahteve iz člana 40. Zakona i ako za svaki građevinski proizvod ili familiju građevinskih proizvoda u skladu sa tehničkom specifikacijom ili tehničkim propisom za koji se imenuje, ispunjava zahteve u pogledu kompetentnosti iz člana 3. stav 1. tačka 1) ovog pravilnika i zahteve u pogledu osposobljenosti iz člana 4. ovog pravilnika.

Telo za ocenjivanje i verifikaciju stalnosti performansi imenuje se kao sertifikaciono telo za fabričku kontrolu proizvodnje ako ispunjava zahteve iz člana 40. Zakona i ako za svaki građevinski proizvod ili familiju građevinskih proizvoda u skladu sa tehničkom specifikacijom ili tehničkim propisom za koji se imenuje, ispunjava zahteve u pogledu kompetentnosti iz člana 3. stav 1. tačka 2) ovog pravilnika i zahteve u pogledu osposobljenosti iz člana 4. ovog pravilnika.

Telo za ocenjivanje i verifikaciju stalnosti performansi imenuje se kao laboratorija ako ispunjava zahteve iz člana 40. Zakona i ako za svaki građevinski proizvod ili familiju građevinskih proizvoda u skladu sa tehničkom specifikacijom ili tehničkim propisom za koji se imenuje, ispunjava zahteve u pogledu kompetentnosti iz člana 3. stav 1. tačka 3) i zahteve u pogledu osposobljenosti iz člana 4. ovog pravilnika.

U slučaju imenovanja laboratorije za ispitivanje koja sprovodi radnje ocenjivanja i verifikacije stalnosti performansi građevinskih proizvoda u vezi sa bitnim karakteristikama: reakcija na požar, otpornost na požar, performanse prilikom spoljnog požara, apsorpcija buke i emisija opasnih materija, zahtevi iz člana 4. stav 2. tač. 1) i 2) ovog pravilnika odnose se na znanje i iskustvo u vezi sa ispitivanjem bitnih karakteristika: reakcije na požar, otpornosti na požar, performansi prilikom spoljnog požara, apsorpcije buke i emisija opasnih materija, nezavisno od građevinskog proizvoda za koji se telo imenuje.

**Član 6**

Imenovano telo za ocenjivanje i verifikaciju stalnosti performansi ispunjava zahteve utvrđene Zakonom i ovim pravilnikom u slučaju izmene tehničke specifikacije u skladu sa kojom je imenovano, ukoliko u roku od 60 dana od dana početka važenja izmenjene tehničke specifikacije, dostavi ministarstvu nadležnom za poslove građevinarstva izjavu da izmena ne utiče na postupak ocenjivanja i verifikacije stalnosti performansi građevinskog proizvoda ili familije građevinskih proizvoda u smislu ispunjavanja osnovnih zahteva za objekat.

Imenovano telo za ocenjivanje i verifikaciju stalnosti performansi ispunjava zahteve utvrđene Zakonom i ovim pravilnikom ako:

1) odgovorno lice iz člana 4. ovog pravilnika zameni drugim stručnim licem;

2) se promeni referentna oznaka tehničke specifikacije i ako je promena takve prirode da ne menja ispunjavanje zahteva na osnovu kojih je telo za ocenjivanje i verifikaciju stalnosti performansi imenovano;

3) je nastala promena takve prirode da nije potrebno preispitivanje ispunjenosti zahteva za imenovanje tela za ocenjivanje i verifikaciju stalnosti performansi građevinskog proizvoda.

**Član 7**

Ovaj pravilnik stupa na snagu osmog dana od dana objavljivanja u "Službenom glasniku Republike Srbije".